
[bookmark: TextBodyBegin]Európsky parlament,
–	so zreteľom na Zmluvu o fungovaní Európskej únie, najmä na jej hlavu XVIII,
–	so zreteľom na nariadenie Európskeho parlamentu a Rady (EÚ) 2021/1060 z 24. júna 2021, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu a integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku[footnoteRef:1] (nariadenie o spoločných ustanoveniach – NSU), [1:  	Ú. v. EÚ L 231, 30.6.2021, s. 159.] 

–	so zreteľom na nariadenie Európskeho parlamentu a Rady (EÚ) 2021/1058 z 24. júna 2021 o Európskom fonde regionálneho rozvoja a Kohéznom fonde[footnoteRef:2], [2:  	Ú. v. EÚ L 231, 30.6.2021, s. 60.] 

–	so zreteľom na nariadenie Európskeho parlamentu a Rady (EÚ) 2021/1059 z 24. júna 2021 o osobitných ustanoveniach týkajúcich sa cieľa Európska územná spolupráca (Interreg) podporovaného z Európskeho fondu regionálneho rozvoja a vonkajších finančných nástrojov[footnoteRef:3], [3:  	Ú. v. EÚ L 231, 30.6.2021, s. 94.] 

–	so zreteľom na nariadenie Európskeho parlamentu a Rady (EÚ) 2021/1056 z 24. júna 2021, ktorým sa zriaďuje Fond na spravodlivú transformáciu[footnoteRef:4], [4:  	Ú. v. EÚ L 231, 30.6.2021, s. 1.] 

–	so zreteľom na nariadenie Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013[footnoteRef:5],  [5:  	Ú. v. EÚ L 435, 6.12.2021, s. 1.] 

–	so zreteľom na nariadenie Európskeho parlamentu a Rady (EÚ) 2020/2220 z 23. decembra 2020, ktorým sa stanovujú určité prechodné ustanovenia týkajúce sa podpory z Európskeho poľnohospodárskeho fondu pre rozvoj vidieka (EPFRV) a Európskeho poľnohospodárskeho záručného fondu (EPZF) v rokoch 2021 a 2022 a ktorým sa menia nariadenia (EÚ) č. 1305/2013, (EÚ) č. 1306/2013 a (EÚ) č. 1307/2013, pokiaľ ide o zdroje a uplatňovanie v rokoch 2021 a 2022, a nariadenie (EÚ) č. 1308/2013, pokiaľ ide o zdroje a distribúciu tejto podpory v rokoch 2021 a 2022[footnoteRef:6], [6:  	Ú. v. EÚ L 437, 28.12.2020, s. 1.] 

–	so zreteľom na nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006[footnoteRef:7], [7:  	Ú. v. EÚ L 347, 20.12.2013, s. 320.] 

–	so zreteľom na dohodu prijatú 12. decembra 2015 na 21. konferencii zmluvných strán Rámcového dohovoru Organizácie Spojených národov o zmene klímy (COP21) v Paríži (Parížska dohoda),
–	so zreteľom na Agendu OSN 2030 pre udržateľný rozvoj, najmä na cieľ udržateľného rozvoja č. 11 týkajúci sa udržateľných miest a komunít,
–	so zreteľom na Územnú agendu 2030 – budúcnosť pre všetky miesta prijatú na neformálnom stretnutí ministrov zodpovedných za územné plánovanie, územný rozvoj a/alebo územnú súdržnosť 1. decembra 2020,
–	so zreteľom na Amsterdamský pakt, ktorým sa ustanovuje mestská agenda EÚ, dohodnutý na neformálnom stretnutí ministrov EÚ zodpovedných za mestské záležitosti 30. mája 2016,
–	so zreteľom na novú Lipskú chartu – transformačná sila miest pre spoločné dobro, ktorá bola prijatá 30. novembra 2020 na neformálnom zasadnutí ministrov o mestských otázkach,
–	so zreteľom na Ľubľanskú dohodu prijatú na neformálnom stretnutí ministrov zodpovedných za mestské záležitosti 26. novembra 2021,
–	so zreteľom na Novú urbánnu agendu prijatú Organizáciou Spojených národov 20. októbra 2016,
–	so zreteľom na oznámenie Komisie zo 17. januára 2023 s názvom Využitie talentov v regiónoch Európy (COM(2023)0032),
–	so zreteľom na oznámenie Komisie zo 4. februára 2022o ôsmej správe o súdržnosti: Súdržnosť v Európe do roku 2050 (COM(2022)0034),
–	so zreteľom na oznámenie Komisie z 30. júna 2021 s názvom Dlhodobá vízia pre vidiecke oblasti EÚ – smerom k zabezpečeniu silnejších, prepojených, odolných a prosperujúcich vidieckych oblastí do roku 2040 (COM(2021)0345),
–	so zreteľom na oznámenie Komisie z 3. marca 2021 s názvom Únia rovnosti: Stratégia v oblasti práv osôb so zdravotným postihnutím na roky 2021 – 2030 (COM(2021)0101),
–	so zreteľom na oznámenie Komisie z 11. decembra 2019 s názvom Európsky ekologický dohovor (COM(2019)0640), 
–	so zreteľom na oznámenie Komisie zo 17. septembra 2020 s názvom Ambicióznejšie klimatické ciele pre Európu na rok 2030 – Investícia do klimaticky neutrálnej budúcnosti v prospech našich občanov (COM(2020)0562),
–	so zreteľom na iniciatívu Komisie s názvom Nový európsky Bauhaus, ktorá sa začala 16. septembra 2020,
–	so zreteľom na pracovný dokument útvarov Komisie zo 17. júna 2022 s názvom Finančný nástroj nového európskeho Bauhausu na podporu územného rozvoja (NEB TDM) (SWD(2022)0172),
–	so zreteľom na svoje uznesenie zo 14. septembra 2022 o Novom európskom Bauhause[footnoteRef:8], [8:  	Ú. v. EÚ C 125, 5.4.2023, s. 56.] 

–	so zreteľom na svoje uznesenie z 13. decembra 2022 o dlhodobej vízii pre vidiecke oblasti EÚ – smerom k zabezpečeniu silnejších, prepojených, odolných a prosperujúcich vidieckych oblastí do roku 2040[footnoteRef:9],  [9:  	Ú. v. EÚ C 177, 17.5.2023, s. 35.] 

–	so zreteľom na svoje uznesenie z 15. septembra 2022 o hospodárskej, sociálnej a územnej súdržnosti v EÚ: ôsma správa o súdržnosti[footnoteRef:10], [10:  	Ú. v. EÚ C 125, 5.4.2023, s. 100.] 

–	so zreteľom na svoje uznesenie z 15. februára 2022 o výzvach pre mestské oblasti v období po skončení pandémie COVID-19[footnoteRef:11], [11:  	Ú. v. EÚ C 342, 6.9.2022, s. 2.] 

–	so zreteľom na svoje uznesenie z 20. mája 2021 o zvrátení demografických trendov v regiónoch EÚ pomocou nástrojov politiky súdržnosti[footnoteRef:12], [12:  	Ú. v. EÚ C 15, 12.1.2022, s. 125.] 

–	so zreteľom na svoje uznesenie z 25. marca 2021 o politike súdržnosti a regionálnych stratégiách v oblasti životného prostredia v boji proti zmene klímy[footnoteRef:13], [13:  	Ú. v. EÚ C 494, 8.12.2021, s. 26.] 

–	so zreteľom na svoje uznesenie z 13. marca 2018 o úlohe regiónov a miest EÚ pri vykonávaní Parížskej dohody o zmene klímy COP 21[footnoteRef:14], [14:  	Ú. v. EÚ C 162, 10.5.2019, s. 31.] 

–	so zreteľom na stanovisko Európskeho hospodárskeho a sociálneho výboru z 18. septembra 2020 na tému Revízia Územnej agendy EÚ, Lipskej charty a Urbánnej agendy pre EÚ[footnoteRef:15], [15:  	Ú. v. EÚ C 429, 11.12.2020, s. 145.] 

–	so zreteľom na hĺbkovú analýzu s názvom Territorial Agenda 2030 – Implementation Review (Územná agenda 2030 – Preskúmanie vykonávania), ktorú uverejnilo generálne riaditeľstvo pre vnútorné politiky 7. júna 2023[footnoteRef:16], [16:  	In-depth analysis – ‘Territorial Agenda 2030 – Implementation Review (Podrobná analýza – Územná agenda 2030 – Preskúmanie vykonávania), Európsky parlament, Generálne riaditeľstvo pre vnútorné politiky, tematická sekcia B pre štrukturálne politiky a politiky súdržnosti, 7. júna 2023.] 

–	so zreteľom na štúdiu uskutočnenú pre Generálne riaditeľstvo Komisie pre regionálnu a mestskú politiku (GR REGIO) s názvom Integrated territorial and urban strategies: how are ESIF adding value in 2014-2020 (Integrované územné a mestské stratégie: aká je pridaná hodnota EŠIF v rokoch 2014 – 2020?), uverejnenú v decembri 2017[footnoteRef:17], [17:  	Európska komisia, Integrované územné a mestské stratégie: aká je pridaná hodnota EŠIF v rokoch 2014 – 2020? – Záverečná správa’, december 2017. ] 

–	so zreteľom na interaktívny nástroj STRAT-Board vyvinutý Spoločným výskumným centrom (JRC) Európskej komisie a GR REGIO, ktorý ukazuje, ako európske štrukturálne a investičné fondy (EŠIF) podporujú integrovaný prístup k mestskému a územnému rozvoju[footnoteRef:18], [18:  	Európska komisia, STRAT-Board.] 

–	so zreteľom na príručku stratégií územného a miestneho rozvoja[footnoteRef:19] a príručku stratégií udržateľného rozvoja miest[footnoteRef:20], ktorú uverejnilo JRC, [19:  	Európska komisia, Handbook of territorial and local development strategies’(Príručka stratégií územného a miestneho rozvoja).]  [20:  	Európska komisia, Handbook of territorial and local development strategies’(Príručka stratégií územného a miestneho rozvoja).] 

–	so zreteľom na pracovný dokument GR REGIO s názvom The geography of EU discontent and the regional development trap (Geografia nespokojnosti v EÚ a pasca regionálneho rozvoja), ktorý bol uverejnený v marci 2023,
–	so zreteľom na štúdiu vypracovanú pre Radu európskych obcí a regiónov s názvom ITI and CLLD – The use of integrate territorial tools in cohesion policy (Integrované územné investície a miestny rozvoj vedený komunitou – využívanie integrovaných územných nástrojov v politike súdržnosti), ktorá bola uverejnená v decembri 2022,
–	so zreteľom na Chartu z Lipska o trvalej udržateľnosti európskych miest z roku 2007 a na novú Lipskú chartu – transformačná sila miest pre spoločné dobro z 30. novembra 2020,
–	so zreteľom na článok 54 rokovacieho poriadku, ako aj na článok 1 ods. 1 písm. e) rozhodnutia Konferencie predsedov z 12. decembra 2002 o postupe schvaľovania vypracovania iniciatívnych správ a na prílohu 3 k tomuto rozhodnutiu,
–	so zreteľom na stanovisko Výboru pre poľnohospodárstvo a rozvoj vidieka,
–	so zreteľom na správu Výboru pre regionálny rozvoj (A9-0420/2023),
A.	keďže politika súdržnosti zostáva a mala by zostať hlavnou investičnou politikou pre regióny a mestá EÚ a nie je určená na to, aby dôsledne slúžila ako prvá voľba finančnej pomoci na riešenie nepredvídaných udalostí, ktoré otriasajú našou sociálnou ekonomikou; keďže Územná agenda je usmerňujúcim nástrojom územnej politiky EÚ, ako sa odráža v jej národných programoch a projektoch, poskytuje orientáciu pre strategické územné plánovanie a regionálny rozvoj, vyzýva na posilnenie územného rozmeru odvetvových politík na všetkých úrovniach riadenia a snaží sa podporovať inkluzívnu a udržateľnú budúcnosť pre všetky miesta a pomáhať pri dosahovaní cieľov udržateľného rozvoja v Európe;
B.	keďže výzvy, ktorým čelia regióny EÚ, sa identifikujú a riadia na územnej úrovni;
C.	keďže predchádzajúce a súčasné nariadenia o spoločných ustanoveniach neobsahujú žiadny konkrétny odkaz na Územnú agendu 2020 alebo 2030; keďže hlava III kapitola II súčasného nariadenia o spoločných ustanoveniach poskytuje základ pre čerpanie fondov politiky súdržnosti prostredníctvom stratégií územného rozvoja; keďže v článku 7 nariadenia (EÚ) č. 1301/2013[footnoteRef:21] sa ako rámec pre výber jednotlivých operácií uvádza udržateľný rozvoj miest založený na integrovaných udržateľných mestských stratégiách; [21:  	Nariadenie Európskeho parlamentu a Rady (EÚ) č. 1301/2013 zo 17. decembra 2013 o Európskom fonde regionálneho rozvoja a o osobitných ustanoveniach týkajúcich sa cieľa Investovanie do rastu a zamestnanosti, a ktorým sa zrušuje nariadenie (ES) č. 1080/2006 (Ú. v. EÚ L 347, 20.12.2013, s. 289).] 

D.	keďže miestne orientovaný prístup k tvorbe politiky založený na integrovanom územnom rozvoji sa zameriava na uvoľnenie jedinečného potenciálu súvisiaceho s územnými zdrojmi, poznatkami a aktívami, pričom sa uznáva potreba prispôsobených riešení na rôznych typoch území;
E.	keďže sa zdá, že hlavnými ťažkosťami, s ktorými sa stretli miestne a regionálne inštitúcie a občianska spoločnosť v období 2014 - 2020, boli okrem pomalého čerpania finančných prostriedkov nedostatočná technická a administratívna podpora, neprimerané byrokratické prekážky, nedostatok zručností a odbornej prípravy, znalostí a budovania kapacít a slabá spolupráca medzi rôznymi úrovňami správy; 
F.	keďže sa zdá, že v regiónoch a administratívnych jednotkách, kde sa realizuje iniciatíva LEADER, prispieva povinný manažér miestnej akčnej skupiny zlepšiť výkonnosť a čerpanie regionálnych finančných prostriedkov;
G.	keďže bohatstvo územnej rozmanitosti EÚ by sa malo chápať ako dynamický a komplexný systém, v ktorom každý región čelí výzvam v oblasti rozvoja v závislosti od svojich osobitostí; keďže rastúce nerovnosti medzi jednotlivými miestami a medzi ľuďmi dosiahli kritickú úroveň a na zabezpečenie pozitívnych budúcich perspektív pre všetkých ľudí a miesta v celej EÚ sú potrebné spoločné opatrenia na všetkých geografických a riadiacich úrovniach;
H.	keďže príručka stratégií územného a miestneho rozvoja ponúka metodickú podporu na všetkých úrovniach;
I.	keďže mikrosúdržnosť je formou rovnováhy pre nedostatočne rozvinuté oblasti v rozvinutejších regiónoch; keďže Územná agenda (TA2030), ktorá sa výslovne zameriava na miesta a ľudí, je popri územnej súdržnosti priekopníkom myšlienky medziľudskej súdržnosti, pričom berie do úvahy, že tieto rozdiely možno riešiť len tak, že sa bude venovať väčšia pozornosť rozmanitosti a potenciálu území, ako aj navrhovaniu politík a stratégií založených na mieste s cieľom lepšie začleniť územný rozmer do všetkých fondov EÚ;
J.	keďže v článku 28 NSU sa integrované územné investície (IÚI) a miestny rozvoj vedený komunitou označujú za nástroje na vykonávanie stratégií územného rozvoja a požaduje sa súdržnosť a koordinácia medzi fondmi, ak sa viaceré uplatňujú na tú istú stratégiu územného alebo miestneho rozvoja; keďže tieto nástroje sú zamerané na územný rozvoj zdola nahor a posilňujú aktívnu účasť miestnych zainteresovaných strán;
K.	keďže 28 členských štátov v období rokov 2014 – 2020 naplánovalo 1 975 stratégií, ktoré boli financované z Európskeho fondu regionálneho rozvoja (EFRR) vo výške 19 miliárd EUR, z čoho 13,8 miliardy EUR bolo pridelených na IÚI v deviatich členských štátoch;
L.	keďže miestny rozvoj vedený komunitou bol druhým najpoužívanejším nástrojom členských štátov na rozvoj územných alebo miestnych stratégií v období 2014 – 2020 a zaručuje, že miestne a regionálne samosprávy a zainteresované strany budú úzko zapojené do prípravy, vykonávania a monitorovania finančných prostriedkov EÚ, ktoré dostávajú; keďže v programovom období 2021 – 2027 nie je vyčlenenie prostriedkov na využívanie miestneho rozvoja vedeného komunitou;
M.	keďže vykonávanie integrovaných územných investícií a miestneho rozvoja vedeného komunitou je v rámci Únie naďalej nerovnomerné a zdá sa, že viaceré členské štáty a riadiace orgány nie sú veľmi odhodlané ich vykonávať; keďže výklad a vykonávanie cieľa politiky 5 „Európa bližšie k občanom“ (CP 5) sa v jednotlivých členských štátoch líši, čo vedie k nízkej miere vykonávania integrovaných územných investícií a miestneho rozvoja vedeného komunitou; keďže spoluzákonodarcovia by mali v budúcnosti zvážiť pružnejšie vykonávanie CP 5 bez prísnych požiadaviek na stratégie a riadenie, čo by pomohlo otvoriť ho pre všetky druhy iniciatív, ktoré prispievajú k regionálnemu a miestnemu rozvoju;
N.	keďže integrované územné investície a miestny rozvoj vedený komunitou sú nástroje, ktoré by sa mali zameriavať nielen na uľahčenie prístupu zdola nahor k územnému rozvoju tým, že od začiatku zapájajú miestne a regionálne samosprávy, ale aj na uľahčenie dialógu medzi rôznymi zainteresovanými stranami a na zvýšenie spolupráce medzi verejným a súkromným sektorom, ako aj na podporu spolupráce a prenosu informácií medzi všetkými úrovňami verejnej správy;
O.	keďže v UA2030 sa Európsky parlament a jeho Výbor pre regionálny rozvoj ako výbor zodpovedný za hospodársku, sociálnu a územnú súdržnosť, vyzývajú, aby zohľadnili jej ciele tým, že budú presadzovať jej priority v legislatívnych procesoch EÚ;
P.	keďže integrovaný územný rozvoj a miestne orientované politiky sú nevyhnutnými podmienkami na dosiahnutie strategických cieľov EÚ, ako je zelená a digitálna transformácia; keďže miestne orientované politiky môžu pomôcť územiam predísť dlhodobému hospodárskemu úpadku a tzv. pasci regionálneho rozvoja, keď si región nedokáže udržať svoju hospodársku dynamiku z hľadiska príjmov, produktivity a zamestnanosti;
Q.	keďže v UA2030 sa vymedzujú dva všeobecné ciele: spravodlivá Európa a zelená Európa, ktoré majú šesť priorít (vyvážená Európa, funkčné regióny, integrácia za hranicami, zdravé životné prostredie, obehové hospodárstvo a udržateľné prepojenia) pre rozvoj európskeho územia ako celku spolu so všetkými jeho miestami; keďže UA2030 ďalej zosúlaďuje ciele EÚ v oblasti územného rozvoja s Agendou OSN 2030 pre udržateľný rozvoj a Európskou zelenou dohodou; keďže Európska mestská agenda prostredníctvom Lipskej charty podporuje ciele UA2030;
R.	keďže silný spoločný územný rozvoj prostredníctvom nariadenia o spoločných ustanoveniach a vykonávania UA2030 môže slúžiť ako prostriedok na posilnenie solidarity a demokratických procesov a spravodlivej a ekologickej EÚ; keďže územné prístupy prinášajú pridanú hodnotu uplatňovaním strategického, priestorového hľadiska, ktoré zachytáva špecifické kombinácie sociálnych, inštitucionálnych, hospodárskych a environmentálnych výziev a príležitostí, ktoré ovplyvňujú rozvoj všetkých typov území;
S.	keďže vykonávanie priorít UA2030 je v rámci EÚ naďalej nerovnomerné, najmä vzhľadom na priestorové rozdiely, ako je ostrovný charakter; keďže závery UA2030 poukazujú na rastúce nerovnosti v rámci EÚ, ktoré zvýrazňujú rozdiely medzi ľuďmi a medzi územiami;
T.	keďže UA2030 požaduje posilnenie územného rozmeru odvetvových politík na všetkých úrovniach riadenia; keďže hlavné zásady UA2030 sú zahrnuté do dvoch priorít „Ľudia a miesta sa od seba vzďaľujú“ a „Udržateľný rozvoj a zmena klímy“;
U.	keďže prijatím UA2030 sa začalo sedem pilotných akcií, ktoré slúžia ako príklad uplatňovania jej cieľov v praxi na miestnej a regionálnej úrovni a inšpirujú spoločné akcie v celej EÚ, konkrétne: „Budúcnosť pre zaostávajúce regióny“, „Pochopenie toho, ako odvetvové politiky formujú priestorovú (ne)rovnováhu“, „Na malých miestach záleží“, „Cezhraničné územné plánovanie, „Opatrenia v oblasti klímy v alpských mestách“, „Adaptácia na zmenu klímy a odolnosť prostredníctvom transformácie krajiny“ a “Obmedzenie premeny pôdy na umelé plochy, rozrastania miest a zástavby pôdy v mestách rôznych veľkostí a funkčných mestských oblastiach“;
V.	keďže vzhľadom na obmedzenú geografickú rovnováhu vo vývoji týchto pilotných akcií a administratívne ťažkosti, ktoré sa vyskytli pri financovaní pilotných akcií z viacerých programov, je potrebný lepší zber údajov, ako aj koherentná revízia UA2030;
1.	zdôrazňuje, že v období 2014 – 2020 sa prostredníctvom IÚI realizovalo len 28 % stratégií udržateľného rozvoja miest; vyzýva Komisiu, aby prijala opatrenia na podporu využívania takýchto nástrojov na rozvoj UA2030, najmä prostredníctvom zintenzívnených komunikačných činností;
2.	zdôrazňuje cenný prínos činností vykonávaných prostredníctvom miestneho rozvoja vedeného komunitou, ako sú činnosti v rámci iniciatívy LEADER, k územnému rozvoju; vyzýva Komisiu a členské štáty, aby posilnili iniciatívu LEADER zvýšením jej rozpočtového krytia, zabezpečením vysokej miery autonómie miestnych akčných skupín, pokiaľ ide o ich zriadenie a rozhodovanie, a znížením administratívnej záťaže;
3.	vyzýva Komisiu, aby výsledky nadchádzajúcej hodnotiacej správy za rok 2024 za programové obdobie 2014 – 2020, ako aj výsledky opatrení realizovaných prostredníctvom miestneho rozvoja vedeného komunitou, napríklad v rámci iniciatívy LEADER využila na podporu programov na obdobie 2021 – 2027; poukazuje na význam kvalitatívnej analýzy nástrojov územného rozvoja; v tejto súvislosti vyjadruje poľutovanie nad záverom osobitnej správy Európskeho dvora audítorov o iniciatíve LEADER a miestnom rozvoji vedenom komunitou, že ich prínosy nie sú dostatočne preukázané;
4.	víta príručku stratégií územného a miestneho rozvoja a príručku stratégií udržateľného rozvoja miest ako usmernenia pre všetky administratívne úrovne na navrhovanie, vykonávanie a monitorovanie stratégií územného a miestneho rozvoja vrátane mestského rozvoja; domnieva sa, že by sa malo podporovať šírenie osvedčených postupov s cieľom zabezpečiť účinnosť a udržateľnosť projektov; vyjadruje však poľutovanie nad oneskoreným uverejnením týchto príručiek a nabáda Komisiu, aby včas vypracovala usmernenia na zjednodušenie procesu vypracúvania programov; zdôrazňuje, že je potrebné poskytnúť členským štátom viac usmernení a väčšiu flexibilitu, pokiaľ ide o vykonávanie CP 5 „Európa bližšie k občanom“ a opatrení na jeho dosiahnutie, a zosúladiť ich s opatreniami stanovenými v UA2030 a vytvoriť stimuly na vyčlenenie väčšieho objemu finančných prostriedkov na CP 5;
5.	vyzýva členské štáty, aby podporovali strategické územné plánovanie, ktoré zohľadňuje územia ako celok mimo metropolitných, mestských a funkčných mestských oblastí; ďalej vyzýva členské štáty, aby posilnili väzby medzi vidiekom a mestami ako spôsob dosiahnutia vyváženejšieho územného rozvoja v celej EÚ a aby zvážili cezhraničné plánovanie a implementáciu prostredníctvom prístupov zdola nahor, ako je miestny rozvoj vedený komunitou/ITI;
6.	vyzýva Komisiu a Radu, aby vyčlenili finančné prostriedky pre vidiecke oblasti a regióny, ktoré sú závažne a trvalo znevýhodnené prírodnými alebo demografickými podmienkami, rovnako, ako je 8 % prostriedkov politiky súdržnosti vyčlenených na rozvoj programov v rámci mestskej agendy; konštatuje, že tieto prostriedky by sa mali využívať predovšetkým prostredníctvom nástrojov integrovaného územného rozvoja;
7.	berie do úvahy schopnosti, ktoré miestne a regionálne orgány preukázali pri vykonávaní a riadení územných nástrojov, a považuje za potrebnú zmenu paradigmy pri zapájaní miestnych a regionálnych orgánov do plánovania, vykonávania a riadenia územných nástrojov; požaduje účinné uplatňovanie zásady partnerstva a hĺbkové konzultácie s miestnymi a regionálnymi orgánmi a zainteresovanými stranami pred vymedzením opatrení v oblasti integrovaných územných investícií a miestneho rozvoja vedeného komunitou; zdôrazňuje význam prístupu zdola nahor k územnému rozvoju, ktorý občanom umožňuje prevziať zodpovednosť za rozvoj svojho územia; 
8.	žiada, aby sa stratégie územného alebo miestneho rozvoja financované z viac ako jedného programu zlúčili do jedného postupu v súlade s článkom 28 NSU a v prípade potreby s podporou Komisie, aby sa predišlo oneskoreniam a administratívnym prekážkam; víta možnosť zavedenú v programovom období 2021 – 2027, a to určiť hlavný fond pre stratégie financované z viac ako jedného fondu;
9.	konštatuje, že územné nástroje, ako napríklad miestny rozvoj vedený komunitou a integrované územné investície, sú osvedčenými opatreniami na priblíženie EÚ občanom; konštatuje, že údaje v STRAT-Board za obdobie 2014 – 2020 ukazujú, že miestny rozvoj vedený komunitou zohrával významnú úlohu pri rozvoji územných stratégií, čo poukazuje na veľký záujem na miestnej úrovni aktívne sa podieľať na vypracúvaní týchto stratégií; vyzýva členské štáty a Komisiu, aby zjednodušili administratívne riadenie fondov, najmä v prípadoch, keď miestny rozvoj vedený komunitou čerpá z viac ako jedného fondu; zdôrazňuje, že integrované územné investície sú hlavným nástrojom, ktorý využívajú členské štáty s väčším objemom finančných prostriedkov pridelených z EFRR, pretože môžu rýchlo absorbovať sumy a sú schopné pokryť niekoľko hlavných osí prítomných v jednom alebo viacerých programoch;
[bookmark: _GoBack]10.	zdôrazňuje jasné rozlišovanie medzi členskými štátmi, ktoré sa zaviazali rozvíjať IÚI alebo miestny rozvoj vedený komunitou, a tými, ktoré tak neurobili; vyzýva Komisiu, aby objasnila toto rozlíšenie s cieľom zabrániť geografickým rozdielom a poskytnúť prispôsobenú technickú podporu členským štátom, ktoré tieto územné nástroje nevyužili; nabáda všetky členské štáty, aby vo väčšej miere využívali nástroje integrovaného územného rozvoja, ako sú definované v článku 28 nariadenia o spoločných ustanoveniach, a aby zabezpečili dodržiavanie partnerstva, ako sa vymedzuje v článku 8 nariadenia o spoločných ustanoveniach; zastáva názor, že integrované nástroje územného rozvoja by mali byť pre členské štáty povinné;
11.	víta technické zjednodušenia v oblasti územného rozvoja zavedené v programovom období 2021 - 2027; vyzýva však Komisiu a členské štáty, aby potrebné dodatočné administratívne predpisy obmedzili na nevyhnutné minimum a viac sa zamerali na proporcionalitu, keďže malé projekty majú v súčasnosti proporcionálne vyššiu administratívnu záťaž (pre príjemcov) a administratívne náklady (pre orgány zodpovedné za programy) ako finančne väčšie projekty; 
12.	považuje UA2030 za skutočný a vhodný nástroj, ktorého cieľom je znížiť priestorový rozmer nerovností a zabezpečiť súdržnosť EÚ prostredníctvom riadenia každého z jej regiónov s ich osobitosťami; domnieva sa preto, že spoločnosti a územia by sa mali viac zapojiť do uznávania významu tohto programu; vyzýva Komisiu, aby zmenila úlohu UA2030 nad rámec usmerňovania územného riadenia;
13.	konštatuje, že UA2030 nielenže podporuje miestne orientované politické reakcie na územné výzvy, ale poskytuje aj víziu a ambície pre cieľ územnej súdržnosti prostredníctvom lepšieho zapojenia miestnych a regionálnych orgánov a občanov;
14.	zdôrazňuje, že hoci je financovanie z viacerých zdrojov jedným z hlavných cieľov územných integrovaných nástrojov, zo súčasných zistení vyplýva, že využívanie financovania z viacerých zdrojov môže byť v niektorých krajinách stále zložité, najmä preto, že v súčasnom období už EPFRV (rozvoj vidieka) nie je zahrnutý do NSU, a preto by boli potrebné dodatočné a osobitné opatrenia na zosúladenie pravidiel EPFRV a iných fondov politiky súdržnosti (t. j. využívanie rôznych fondov EÚ na integrované projekty na miestnej úrovni, ktoré sa zaoberajú viacerými politickými cieľmi);
15.	vyzýva členské štáty, aby aktívne podporovali uplatňovanie rodového hľadiska pri príprave a realizácii pilotných projektov UA2030 na mieste;
16.	zdôrazňuje, že spravodlivý a dôstojný príjem a kvalita života občanov a ich rodín vo vidieckych oblastiach sú nevyhnutné na zabezpečenie sociálneho pokroku a úspešného územného a miestneho rozvoja; trvá na potrebe zabezpečiť dôstojné pracovné a životné podmienky a sociálnu ochranu pre všetkých;
17.	zdôrazňuje, že je dôležité zlepšiť politickú súdržnosť a vykonávať overovanie vplyvu na vidiecke oblasti budúcich iniciatív EÚ v oblasti integrovaného územného rozvoja a iných významných iniciatív s cieľom posúdiť súdržnosť a komplementárnosť politík EÚ a ich potenciálny vplyv na vidiecke oblasti, čím sa účinne zabráni vyľudňovaniu vidieka a uľahčí sa generačná výmena, prístup k vysokokvalitným základným službám a vytváranie pracovných miest vo vidieckych oblastiach; zdôrazňuje význam mechanizmu overovania vplyvov na vidiecke oblasti aj pre členské štáty pri posudzovaní vplyvu navrhovaných právnych predpisov vo vidieckych oblastiach; zdôrazňuje význam zapojenia miestnych a regionálnych orgánov do vymedzovania a vykonávania mechanizmov overovania vplyvov na vidiecke oblasti, ako aj do ich riadenia na európskej aj vnútroštátnej úrovni s cieľom bojovať proti sociálnemu vylúčeniu súvisiacemu s dopravou a zlepšiť územnú dostupnosť dotknutých oblastí s cieľom zlepšiť cezhraničnú a vidiecko-mestskú spoluprácu, prístup k širokopásmovému internetu a primeraným službám, najmä v oblasti zdravotníctva a vzdelávania, ako aj diverzifikáciu vidieckeho hospodárstva a revitalizáciu vidieckych oblastí, zvýšiť atraktívnosť týchto oblastí, ako aj zabezpečiť udržateľnú budúcnosť pre tieto komunity;
18.	zdôrazňuje, že opatrenia UA2030 by mali zohrávať ústrednú úlohu v partnerských dohodách a programoch; poukazuje na to, že tieto opatrenia by mali byť rozhodnejšie pri prideľovaní finančných prostriedkov a že je potrebné podporovať integráciu UA2030 do politík EÚ so zameraním na úrovne riadenia bližšie k terénu; domnieva sa, že UA2030 by mala mať v budúcom viacročnom finančnom rámci k dispozícii primerané finančné prostriedky a metodiku prideľovania;
19.	zdôrazňuje, že je nevyhnutné začleniť priority a ciele UA2030 do legislatívnych nástrojov a programov fondov politiky súdržnosti, ktoré by mali byť prispôsobené každému územiu; víta pilotné akcie UA2030, ktoré boli vypracované, a vyzýva členské štáty a Komisiu, aby naďalej investovali do týchto akcií, zlepšovali ich geografickú rovnováhu a lepšie ich koordinovali so zásadami UA2030;
20.	zdôrazňuje potrebu zapojiť Európsky parlament, najmä jeho príslušný Výbor pre regionálny rozvoj, do pilotných akcií s cieľom zabezpečiť, aby boli v súlade so súčasnými prioritami EÚ, a propagovať výsledky pilotných akcií a informovať o nich na úrovni EÚ, integrovať ich a koordinovať s iniciatívami, ako je politika súdržnosti, najmä EFRR a Interreg;
21.	požaduje stratégiu na uľahčenie synergií medzi rôznymi fondmi EÚ pre projekty vykonávané prostredníctvom územných nástrojov a na administratívne zjednodušenie pilotných akcií financovaných z viac ako jedného fondu s cieľom znížiť administratívne prekážky a uľahčiť podávanie žiadostí o tieto projekty;
22.	domnieva sa, že podniky by mohli zohrávať zásadnú úlohu v stratégiách územného rozvoja; vyzýva Komisiu, aby podporovala systémy spolupráce medzi podnikmi a miestnymi a regionálnymi orgánmi s cieľom rozvíjať projekty územného rozvoja, ktoré podporujú vytváranie pracovných miest a hospodársky rast;
23.	poukazuje na obrovský potenciál UA2030 a jej súčasných a budúcich pilotných projektov pri riešení veľmi rozmanitých potrieb mimomestských oblastí vrátane vidieckych oblastí, horských oblastí, ostrovov a pobrežných oblastí, odľahlých a riedko osídlených oblastí a mnohých ďalších typov území, kde koexistuje kombinácia mestských a vidieckych prvkov; zdôrazňuje najmä skutočnosť, že vidiecke oblasti často čelia demografickým výzvam, nízkej hustote obyvateľstva a obmedzenému prístupu k službám všeobecného záujmu a ich kvalite, pričom nie vždy majú kapacity na navrhovanie a realizáciu inovatívnych riešení, a preto môžu mať veľký úžitok z výmeny najlepších postupov;
24.	zdôrazňuje potrebu väčšieho šírenia opatrení a úspechov pilotných projektov ako príkladov využívania fondov EÚ; podporuje myšlienku usporadúvať každé dva roky konferenciu s cieľom predstaviť pilotné akcie miestnym a regionálnym orgánom, ako aj príslušným aktérom na vnútroštátnej úrovni a na úrovni EÚ, a prepojiť ju s inými podujatiami, ako je vidiecky pakt alebo fórum miest;
25.	vyzýva členské štáty, aby rozvíjali svoje územné programy v súlade s UA2030 ako základ pre plánovanie svojich územných stratégií, ktoré zohľadnia osobitosti a veľmi rôznorodé potreby jednotlivých regiónov a budú slúžiť ako podnety, ako aj na stimulovanie rozhodovacieho procesu a navrhovania územných a mestských politík; ďalej vyzýva členské štáty, aby umožnili rôzne územné stratégie pre všetky regióny EÚ vrátane vidieckych oblastí, oblastí zasiahnutých priemyselnou transformáciou, regiónov závažne a trvalo znevýhodnených prírodnými a demografickými podmienkami, ako sú najsevernejšie regióny a regióny s veľmi nízkou hustotou obyvateľstva, ostrovy, cezhraničné a horské regióny;
26.	zdôrazňuje, že dobrá výkonnosť riadiacich štruktúr môže určovať optimálnu kombináciu investičných priorít s cieľom dosiahnuť potrebnú viacúrovňovú vertikálnu a horizontálnu koordináciu pri navrhovaní a realizovaní integrovaných stratégií rozvoja;
27.	vyzýva členské štáty a Komisiu, aby podporovali vykonávanie UA2030 nad rámec pilotných akcií, čím sa tento nástroj stane referenčným rámcom pre opatrenia, ktorý poskytuje konkrétne a prispôsobené usmernenia pre územia EÚ na zlepšenie ich výkonnosti; zdôrazňuje možnosť prepojiť regionálne financovanie s dosahovaním priorít UA2030 a vyzýva Komisiu, aby vypracovala monitorovacie ukazovatele spájajúce UA2030 s využívaním fondov politiky súdržnosti, najmä EFRR;
28.	opakuje, že je potrebné urýchlene posilniť politiku EÚ v oblasti zmierňovania zmeny klímy a adaptácie na ňu, a to aj vzhľadom na rastúci trend extrémnych poveternostných javov v EÚ v posledných rokoch a mesiacoch; vyzýva preto verejné orgány, aby pokračovali v boji proti zmene klímy; v tejto súvislosti zdôrazňuje potrebu zvýšiť ambície a kvalitu pilotných projektov v rámci cieľa Ekologickejšia Európa a jeho prvej priority Zdravšie životné prostredie; zdôrazňuje, že územný rozvoj je kľúčom k budovaniu odolných regiónov a k zabezpečeniu udržateľného využívania finančných prostriedkov politiky súdržnosti;
29.	víta návrh Európskeho hospodárskeho a sociálneho výboru na podporu celoeurópskej charty vidieckych a mestských práv a povinností; je tiež presvedčený, že je potrebná väčšia spolupráca s mestskými oblasťami, aby sa zabezpečilo, že na žiadnu oblasť ani občana sa nezabudne pri spravodlivej transformácii na klimaticky neutrálnu, udržateľnú a prosperujúcu Európsku úniu, pričom sa usiluje o to, aby sa vidiecke a mestské oblasti zaviazali k spravodlivému prístupu a ukázali pridanú hodnotu spolupráce vidieckych a mestských organizácií;
30.	zdôrazňuje, že je potrebné zabezpečiť vyváženejší rozvoj regiónov EÚ zaistením lepšieho rozdelenia finančných prostriedkov EÚ vrátane podpory SPP v rámci členských štátov a medzi nimi; zdôrazňuje, že nie je možné dosiahnuť udržateľný a dlhodobý územný rozvoj, ak sa podpora bude prideľovať rôznym regiónom na základe historických údajov;
31.	konštatuje, že čoraz viac ľudí sa rozhoduje žiť v mestách a pracovať vo vidieckych oblastiach; vyzýva Komisiu, aby navrhla programy zohľadňujúce všetky územia vrátane metropolitných, mestských a funkčných oblastí; nabáda Komisiu, aby iniciatívu LEADER navrhla tak, aby ju mohli využívať malé mestá;
32.	vyzýva Komisiu, aby prepojila skúsenosti získané pri vykonávaní UA2030 s budúcou politikou súdržnosti a odporúčaniami skupiny na vysokej úrovni pre budúcnosť politiky súdržnosti s cieľom účinnejšie prekonať územnú nerovnováhu a funkčný nesúlad; poukazuje na príležitosť, ktorú predstavuje UA2030 ako nástroj na hodnotenie vplyvu politiky súdržnosti, pokiaľ ide o cieľ územnej súdržnosti;
33.	vyzýva Komisiu a členské štáty, aby do konca roka 2024 vykonali ucelené preskúmanie UA2030 vrátane dôkladného preskúmania jej systému riadenia, pokroku dosiahnutého pri jej vykonávaní a relevantnosti jej priorít, ako sú uvedené v UA2030;
34.	víta záväzný charakter metodiky opísanej v príručke stratégií územného a miestneho rozvoja, ktorá dáva územným politikám rovnaký význam ako mestským politikám;
35.	požaduje jednotný rámec pre stratégie zamerané na mestský aj širší územný rozvoj, ktorý by zohľadňoval územné požiadavky ako celok; zdôrazňuje, že by to mohlo výrazne znížiť byrokratické prekážky pri získavaní finančných prostriedkov;
36.	vyzýva Komisiu, aby zabezpečila riadne využívanie finančných prostriedkov a vykonávanie územných nástrojov a uprednostnila účinné riadenie bez neprimeranej byrokracie; zdôrazňuje, že je potrebné zjednodušiť prístup k fondom určením jednotných kontaktných miest pre potenciálnych príjemcov projektov integrovaných územných investícií alebo miestneho rozvoja vedeného komunitou z Kohézneho fondu EÚ, najmä pokiaľ ide o prístup k informáciám o type financovania, administratívnych požiadavkách a oprávnenosti;
37.	uznáva úlohu Európskej rady pri rozvoji územných činností členských štátov; vyzýva členské štáty, aby zabezpečili dostatočné ľudské zdroje pre riadiace orgány aj pre vykonávacie orgány zodpovedné za integrované územné investície alebo miestny rozvoj vedený komunitou s cieľom zabezpečiť technickú podporu a poradenské služby osobitne pre miestne akčné skupiny a partnerov v oblasti integrovaných územných investícií, aby sa umožnil súlad s právnymi predpismi;
38.	vyzýva Komisiu, aby zvýšila svoje zapojenie do územnej politiky prostredníctvom politiky súdržnosti a posilnila riadenie regiónov s cieľom podporiť súdržnosť a mikrosúdržnosť zahrnutím osobitostí každého regiónu, zlepšením rozhodovania na miestnej a regionálnej úrovni a uplatňovaním existujúcich nástrojov s cieľom zlepšiť riadenie legislatívnych nástrojov; okrem toho vyzýva Komisiu a členské štáty, aby naďalej podporovali fondy politiky súdržnosti s cieľom zvýšiť odolnosť územného rozvoja, najmä s cieľom zmierniť účinky neočakávaných udalostí, chrániť regióny pred ich následkami a dodržiavať zásadu nepoškodzovať súdržnosť;
39.	uvedomuje si vplyv rozhodnutí prijatých v rámci európskeho semestra na územnú súdržnosť a následne na kapacitu vypracovať územné programy; opakuje, že je potrebné posilniť územný rozmer európskeho semestra a zlepšiť prepojenie medzi politikou súdržnosti a európskou správou hospodárskych záležitostí, a to zapojením miestnych a regionálnych orgánov do všetkých fáz postupov súvisiacich s európskym semestrom a jeho odporúčaniami pre jednotlivé krajiny; 
40.	vyzýva Európsky výbor regiónov a Európsky hospodársky a sociálny výbor, aby zohrávali aktívnejšiu úlohu pri sledovaní a ďalšom rozvoji UA2030; vyzýva Komisiu, aby vypracovala štúdiu o schopnosti každého regiónu zmierniť budúce globálne výzvy ovplyvňujúce územnú súdržnosť; konštatuje, že by sa tak vytvoril nástroj rýchlej reakcie, ktorý by umožnil flexibilitu pri prideľovaní alebo posilňovaní zdrojov v závislosti od aktuálnej situácie regiónov EÚ;
41.	zdôrazňuje význam územných nástrojov z hľadiska zvýšenej a inkluzívnej účasti občianskej spoločnosti a miestnych a regionálnych samospráv; vyzýva Komisiu, aby preskúmala nové spôsoby, ako zlepšiť informovanosť o ich opodstatnenosti a podstatne zvýšiť využívanie integrovaných územných investícií a miestneho rozvoja vedeného komunitou, a to aj prípadným vyčlenením určitého percentuálneho podielu, ktorý by sa použil v rámci politiky súdržnosti po roku 2027;
42.	vyzýva Európsku investičnú banku, aby zvýšila finančné prostriedky plánované pre fondy politiky súdržnosti určené na zabezpečenie rovnováhy a riadneho fungovania regiónov; 
43.	poveruje svoju predsedníčku, aby postúpila toto uznesenie Rade, Komisii a národným a regionálnym parlamentom členských štátov. 

